Ma, seun (10) koelbloedig vermoorJovante Adler (Foto: Esselenpark Primêre Skool/Facebook) Die Wes-Kaapse polisie ondersoek ’n dubbele moord nadat die liggame van ’n ma en haar tienjarige seun Sondagaand in hul huis op Worcester aangetref is. Die 30-jarige Melvinia Adler en haar seun Jovante is vermoedelik met ’n hamer geslaan en verskeie kere met ’n skroewedraaier gesteek. Die polisie is Sondag omstreeks 23:15 na ’n huis in Roodewal ontbied waar die ma en seun se liggame met steekwonde en kopbeserings aangetref is, het sers. Noloyiso Rwexana, polisiewoordvoerder, gesê. Melvinia Adler (Foto: Facebook) Adler het vermoedelik kort voor die moorde haar kêrel afgesê. ’n 44-jarige man is intussen in hegtenis geneem in verband met die moorde en sal na verwagting vandag in ’n hof verskyn. Jovante was in gr. 3 in Esselenpark Primêre Skool op Worcester. Die skool het Maandag op sy Facebook-blad op die dood van die leerder gereageer. “Een van ons leerders is deur die koue hand van die dood weggeneem. Jovante rus in hemelse vrede,” lui die inskrywing.